ΑΠΟΦΑΣΗ ΤΗΣ ΕΠΙΤΡΟΠΗΣ της 23ης Δεκεμβρίου 1997 σχετικά με ορισμένα μέτρα προστασίας που αφορούν ορισμένα αλιευτικά προϊόντα καταγωγής Ουγκάντας, Κένυας, Τανζανίας και Μοζαμβίκης (Κείμενο που παρουσιάζει ενδιαφέρον για τον ΕΟΧ) (97/878/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/675/ΕΟΚ του Συμβουλίου, της 10ης Δεκεμβρίου 1990, για τον καθορισμό των βασικών αρχών σχετικά με την οργάνωση των κτηνιατρικών ελέγχων των προϊόντων προέλευσης τρίτων χωρών που εισάγονται στην Κοινότητα (1), όπως τροποποιήθηκε τελευταία από την οδηγία 96/43/ΕΚ (2), και ιδίως το άρθρο 19 παράγραφος 1,

Εκτιμώντας:

ότι, σύμφωνα με το άρθρο 19 της οδηγίας 90/675/ΕΟΚ, πρέπει κυρίως να θεσπίζονται οι αναγκαίες αποφάσεις όσον αφορά την εισαγωγή ορισμένων προϊόντων τρίτων χωρών στις οποίες εκδηλώνεται ή εξαπλώνεται ασθένεια που ενδέχεται να αποτελέσει σοβαρό κίνδυνο για τα ζώα και την ανθρώπινη υγεία 7

ότι μια επιδημία χολέρας αναπτύσσεται στην Κένυα, την Ουγκάντα, την Τανζανία και τη Μοζαμβίκη, και ότι η ασθένεια αυτή παρουσιάζει σοβαρό κίνδυνο για την ανθρώπινη υγεία και ότι επίσης ο παράγων της χολέρας μπορεί να μολύνει τα ζώα καθώς επίσης και τα ζωικά προϊόντα 7

ότι πρέπει να απαγορευθούν οι εισαγωγές νωπών αλιευτικών προϊόντων καταγωγής ή προέλευσης Κένυας, Ουγκάντας, Τανζανίας και Μοζαμβίκης 7

ότι πρέπει να πραγματοποιηθεί δειγματοληψία των μεταποιημένων και κατεψυγμένων αλιευτικών προϊόντων προέλευσης Κένυας, Ουγκάντας, Τανζανίας και Μοζαμβίκης κατά τη στιγμή της παρουσίασής τους για εισαγωγή στον μεθοριακό σταθμό επιθεώρησης της Κοινότητας με σκοπό τη διαπίστωση της υγιεινής τους 7

ότι ένας έλεγχος της φύσεως αυτής πρέπει να χρησιμεύει για την ανακάλυψη ιδίως της παρουσίας σαλμονέλας και δονακίων (δονάκιο «Vibrio cholerae» και δονάκιο «parahaemolyticul»),

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η παρούσα απόφαση εφαρμόζεται στα νωπά, κατεψυγμένα ή μεταποιημένα αλιευτικά προϊόντα καταγωγής Ουγκάντας, Κένυας, Τανζανίας και Μοζαμβίκης. Δεν εφαρμόζεται στα αλιευτικά προϊόντα που έχουν αλιευτεί, καταψυχθεί και συσκευαστεί οριστικά στη θάλασσα και έχουν εκφορτωθεί απευθείας στο κοινοτικό έδαφος.

Άρθρο 2

Τα κράτη μέλη απαγορεύουν την εισαγωγή στο έδαφός τους νωπών αλιευτικών προϊόντων καταγωγής Ουγκάντας, Κένυας, Τανζανίας και Μοζαμβίκης.

Άρθρο 3

Τα κράτη μέλη, εφαρμόζοντας αποτελεσματικά σχέδια δειγματοληψίας και μεθόδους ανίχνευσης, υποβάλουν κάθε παρτίδα κατεψυγμένων ή μεταποιημένων αλιευτικών προϊόντων καταγωγής Ουγκάντας, Κένυας, Τανζανίας και Μοζαμβίκης, με την εξαίρεση των αποστειρωμένων προϊόντων, σε μικροβιολογική εξέταση που έχει ως αντικείμενο τον έλεγχο του εάν τα σχετικά προϊόντα δεν παρουσιάζουν κανένα κίνδυνο για την ανθρώπινη υγεία. Η εξέταση αυτή πρέπει να διενεργείται με σκοπό την ανακάλυψη ιδίως της παρουσίας σαλμονέλας και, όσον αφορά τα κατεψυγμένα προϊόντα δονακίων (δονάκιο «Vibrio cholerae» και, ενδεχομένως, δονάκιο «parahaemolyticus»).

Άρθρο 4

Τα κράτη μέλη επιτρέπουν την εισαγωγή στο έδαφός τους ή την αποστολή προς ένα άλλο κράτος μέλος των εν λόγω αλιευτικών προϊόντων μόνον εφόσον τα αποτελέσματα των απαιτούμενων ελέγχων είναι αρνητικά.

Άρθρο 5

Εάν κατά τη διάρκεια ελέγχου που διενεργείται κατά την εισαγωγή, οι αρχές των κρατών μελών διαπιστώνουν την παρουσία του παράγοντα της χολέρας, ενημερώνουν αμέσως την Επιτροπή και τα άλλα κράτη μέλη, υπό την επιφύλαξη των μέτρων που πρέπει να ληφθούν όσον αφορά την μολυνθείσα παρτίδα.

Άρθρο 6

Όλα τα έξοδα που απορρέουν από την εφαρμογή της παρούσας απόφασης βαρύνουν τον αποστολέα, τον παραλήπτη ή τον εντολοδόχο τους.

Άρθρο 7

Οι αποφάσεις της Επιτροπής 97/272/ΕΚ (3), 97/273/ΕΚ (4) και 97/274/ΕΚ (5) καταργούνται.

Άρθρο 8

Τα κράτη μέλη τροποποιούν τα μέτρα που εφαρμόζουν στις συναλλαγές προκειμένου να υπάρξει συμμόρφωσή τους προς την παρούσα απόφαση και ενημερώνουν αμέσως την Επιτροπή σχετικά.

Άρθρο 9

Η παρούσα απόφαση απευθύνεται στα κράτη μέλη.

Βρυξέλλες, 23 Δεκεμβρίου 1997.

Για την Επιτροπή

Franz FISCHLER

Μέλος της Επιτροπής

(1) ΕΕ L 373 της 31. 12. 1990, σ. 1.

(2) ΕΕ L 162 της 1. 7. 1996, σ. 1.

(3) ΕΕ L 108 της 25. 4. 1997, σ. 48.

(4) ΕΕ L 108 της 25. 4. 1997, σ. 50.

(5) ΕΕ L 108 της 25. 4. 1997, σ. 51.